khistorydata/jeongjo-sjw-relations huggingface dataset:
정조 4년
傳于蔡弘履曰。滯囚可愍。禁府開坐。令次堂擧行。
정조 4년
傳于柳焵曰。嶺南帥臣。碧潼郡守入侍。
정조 4년
吏曹口傳政事。以李顯永爲奉常正。
정조 4년
李錫夏汰去。代以權中憲爲假注書。
정조 4년
權中憲在外。代以沈達漢爲假注書。
정조 4년
徐有防。以禮曹言啓曰。今此景慕宮親行酌獻禮時。自上當有散致齋之禮。而正日只隔二日。散齋則勢未及依例擧行。殿下自今日散齋一日於別殿。致齋一日於正殿。致齋有司。不啓刑殺文書。惟啓享事。諸享官及近侍之官。應從升者。竝散齋一日於正寢。致齋一日於本司。諸衛之屬。各於本司。淸齋一宿事。知委。何如。傳曰。允。
정조 4년
柳焵。以弘文館言啓曰。副校理李東郁。旣有只推之命。卽爲牌招察任。何如。傳曰。允。
정조 4년
以副校理李東郁牌不進罷職傳旨。傳于李鎭衡曰。只推。
정조 4년
以咸鏡前監司徐浩修原情公事。尙州牧使兪彦鉉。鴻山前縣監洪文浩等議處公事。傳于柳焵曰。議處照律。以草記爲之。
정조 4년
朴祐源。以兵曹言啓曰。今正月二十日。文臣朔試射日次。而景慕宮親行酌獻禮齋戒相値。不得爲之之意。敢啓。傳曰。知道。
정조 4년
庚子正月十九日。兼春秋張顯慶。義禁府啓目。因洪忠監司査啓。鴻山前縣監洪文浩。流乞女人。被逐致斃。而身爲官長。矇不覺察。其昏謬不職之罪。有難容貸。以此照律。何如。啓。傳曰。依允。
정조 4년
庚子正月十九日辰時。上御誠正閣。專經武臣殿講入侍時。行都承旨李鎭衡。左承旨蔡弘履。右承旨徐有防。左副承旨朴祐源。右副承旨任希簡。同副承旨柳焵。假注書李錫夏趙興鎭。編修官金匡國。記事官金載瓚。以次進伏訖。諸試官率講員。行四拜禮後皆就伏。上曰。次次呼名進講。諸武臣以次進講。至安橚。上曰。此講員能善講。故連爲居首矣。上曰。此後講冊。皆書小題事。分付。李東憲進講。上曰。汝初以孫武子應講矣。今以三略應講。該曹或誤懸冊名而然耶。東憲曰。臣果以他冊名擧案矣。上曰。冊子未及畢講之前。不得任意改之。旣有定式。則何敢未畢之前。以他冊應講耶。祐源曰。文武專經之應講冊子。不得任意換讀者。法意甚重。而都摠經歷李東憲。本講冊子。未及畢講。今忽以他冊懸錄應講者。揆以事體。極爲駭然。李東憲合有譴責之道。而當該堂上之當初修啓時。不能致察之失。不可無警。推考。何如。上曰。此亦國試。當該堂上推考。冊名勿施。李東憲拿處。可也。出擧條兵曹判書具允鈺曰。都摠經歷李東憲。纔以冊名換錄。有拿處之命。臣爲慮他講員之亦有此弊。査考擧案。訓局把摠金魯成。初以六韜。今改孫武子。哨官申大坤。初以三略。今改孫武子。殿講事體。何等嚴重。而初講冊子。未畢講之前。以他冊移錄者。誠極可駭。試記修正之際。矇未覺察。臣方惶恐待罪。而金魯成申大坤。一體拿處。何如。上曰。依爲之。卿則勿待罪。出擧條上曰。講章之不爲盡寫。連爲申飭。而又復如前。仍命書榻敎曰。當該注書。事過後汰去。講畢。命書傳敎曰。昨年專經講一次外。皆不得設行。今日不通講員之夥然。無怪其如此。雖因事故之致。由於間斷而然。非講員之罪也。文臣尙以此恕之。況武弁乎。然則合有差等處分之道。此傳旨竝姑分揀後。勿以此爲例。着意誦習事。亦令諸武臣知悉。命書榻敎曰。奉常正有闕代。口傳差出。仍命退。諸臣以次退出。
정조 4년
庚子正月十九日申時。上御誠正閣。東萊水使碧潼郡守入侍時。東萊水使申應周。碧潼郡守申遇文。同副承旨柳焵。假注書趙興鎭。編修官金匡國。記事官金載瓚。以次進伏訖。上曰。東萊水使進前。應周進伏。上曰。東萊水營。邊門重地。往其善爲之。邊境凡事。亦宜着念擧行。應周曰。臣謹當竭力奉敎矣。命先退。遇文進前。上曰。職姓名。遇文曰。碧潼郡守臣申遇文矣。上曰。爾往善爲之。仍命讀宣諭後。命退。上曰。召對入侍。賤臣承命出。與校理姜忱。修撰徐有成進伏。上曰。召對座目單子。何不入之乎。賤臣曰。未及承命矣。焵曰。召對有命。儒臣已爲入侍。而座目單子。不爲持入。此乃傳命注書。不善周旋之致。當該注書。推考警責。何如。上曰。依爲之。出擧條上曰今日已暮。召對姑停。仍命退。諸臣以次退出。
정조 4년
行都承旨李鎭衡齋宿。左承旨蔡弘履齋直。右承旨徐有防齋直。左副承旨朴祐源齋宿。右副承旨任希簡齋宿。同副承旨柳焵齋宿。注書二員未差。假注書趙興鎭齋宿沈達漢齋直。事變假注書李彦祜仕。
정조 4년
任希簡啓曰。大司憲李義翊牌招未下。執義兪彦鏶。掌令金鍾厚在外。掌令李度默。持平朴天行趙鼎鎭牌招未下。今日以監察茶時之意。敢啓。傳曰。知道。
정조 4년
傳于蔡弘履曰。禮房承旨入侍。
정조 4년
朴祐源啓曰。守禦使金鍾秀。以覲親事。今方受由下去矣。所佩密符。來請還納。何以爲之。敢稟。傳曰。仍佩往來。
정조 4년
朴祐源啓曰。御營廳從事官來言。今日本廳軍兵。日次私習云矣。敢啓。傳曰。知道。
정조 4년
傳于朴祐源曰。禮房承旨入侍。
정조 4년
徐有防。以禮曹言啓曰。臣衍祥。與戶曹判書金華鎭。進詣大報壇奉審。則神榻蓋覆袱二件。尊所床巾一件。手巾一件竝渝色。壇上壇下方甎。四面墻垣塗灰。竝庫庫破傷。曲水座面紙三件。扃二箇。篚三箇。大尊羃五箇。小尊羃六箇。籩羃一箇。沙磁碗四箇。望拜禮黃花席四張。單席一張。御齋室雉尾箒一柄。竝破傷。牛鼎一坐耳落。白布遮日十七幅。白木揮帳五幅。登架白布遮日二幅。油遮日十二張。排設大束乼三艮衣。廣別大束乼一艮衣。中束乼二艮衣。中小束乼各一艮衣。工人所着紅紬衣四件。皁紬衣六件。金銅革帶二件。烏皮履七箇。進賢冠三部。皮弁冠二部。幞頭一部。干四箇竝破傷。卽速改備修補之意。分付各該司。何如。傳曰。允。
정조 4년
朴祐源。以兵曹言啓曰。今正月二十一日。武臣賓廳講書日次。而景慕宮親行酌獻禮相値。不得爲之之意。敢啓。傳曰。知道。
정조 4년
又以御營廳言啓曰。明日景慕宮展拜時。依節目。集春營入直軍三十名。領軍把摠趙宅鎭。入直哨官韓義協率領。設布帳外排立東營入直軍三十名。入直把摠姜柱箕。哨官權薰率領。宮大門外把守。而竝待標信解嚴後。還入直間。集春營哨官林致秀。東營哨官宋泰一。代直之意。敢啓。傳曰。知道。
정조 4년
蔡弘履。以義禁府言啓曰。議處照律。以草記爲之事。命下矣。時囚罪人洪文浩段。檢狀實因。雖以餓死懸錄。當初里任輩。欲爲逐送流乞之計。至有此前所未有之變怪。其在重人命之道。極爲驚駭。而身爲官長。矇不覺察。其昏謬不職之罪。實難容貸罪。取考律文。則大明律不應爲條。有曰。凡不應得爲而爲之。事理重者杖八十。大典推斷條。有曰。犯私罪杖八十奪告身三等。犯枉法受贓外。笞杖竝收贖矣。洪文浩杖八十收贖。奪告身三等放送。兪彦鉉段。不有事目。莫重正稅。不能趁期上納。以至筵白請罪之境。揆以法例。已極慢忽。今雖準納。其違越定限之罪。有難容貸罪。取考均廳事目。則上納期限。依大同事目。錢則正月內。米則四月內上納。限內未納。發船愆期。裝載過數。守令論罪。解由拘礙等事。亦依大同例施行。續大典漕轉條。有曰。大同米陸運自納邑。守令趁期。領民納京倉。托故不來及不爲畢納者。以制書有違律論。大明律制書有違條。有曰。凡奉制書。有所施行。而違者杖一百。大典推斷條。有曰。犯私罪杖一百決杖。告身盡行追奪。先朝受敎內。王府決杖者。代以金贖矣。兪彦鉉杖一百收贖。告身盡行追奪放送。徐浩修段。藩臣事體。何等至重。而謂有情私。擅離本道。揆以法例。極涉可駭罪。取考律文。則大明律制書有違條。有曰。凡奉制書。有所施行。而違者杖一百。大典推斷條。有曰。犯私罪杖一百決杖。告身盡行追奪。先朝受敎內。王府決杖者。代以金贖矣。徐浩修杖一百收贖。告身盡行追奪。放送。何如。傳曰。允。有功議者。各減一等。
정조 4년
又以義禁府言啓曰。時囚罪人洪文浩。杖八十收贖。奪告身三等。兪彦鉉徐浩修等。杖一百收贖。告身盡行追奪放送事。草記批旨內。有功議者。各減一等事。命下矣。洪文浩曾祖萬容。保社原從功臣永安尉玄孫云。功議各減一等。杖六十收贖。奪告身一等。兪彦鉉父拓基。揚武原從功臣云。功減一等。杖九十收贖。奪告身四等。徐浩修祖宗玉。揚武原從臣達城尉五寸親云。功議各減一等。杖八十收贖。奪告身三等之意。敢啓。傳曰。允。
정조 4년
庚子正月二十日。兼春秋張顯慶。義禁府單子。時囚罪人司諫院前大司諫林得浩。牌不進罪。都摠府經歷李東憲。訓局把摠金魯成。哨官申大坤。初講冊子。未畢講前。以他冊懸錄罪。傳曰。飭已行。不過不識例之致。錄啓是在。在囚三武弁。付過放送爲良如敎。
정조 4년
庚子正月二十日辰時。上御琴書室。禮房承旨入侍時。右承旨徐有防。假注書沈達漢。編修官金匡國。記事官金載瓚。以次進伏訖。上命書傳敎曰。明日出宮時刻。以卯時磨鍊事。分付。又命書傳敎曰。明日開門。勿爲差早。上命退。諸臣以次退出。
정조 4년
庚子正月二十日午時。上御誠正閣。都承旨軍士房承旨入侍時。行都承旨李鎭衡。左副承旨朴祐源。假注書趙興鎭。編修官金匡國。記事官金載瓚。以次進伏訖。上曰。今日亦極寒矣。鎭衡曰。風雖獰矣。不如昨日之寒矣。上命祐源讀公事。祐源讀奏訖。上命書判付訖。命先退。上曰。鄭光漢之死。可謂夢寐之外。以何等急症。頃刻之內。竟至不救耶。鎭衡曰。以狐疝之症。未及救之云矣。上曰。李兢淵上來乎。鎭衡曰。未及上來矣。上曰。何時上來乎。鎭衡曰。四月間上來矣。仍命退。諸臣以次退出。
정조 4년
庚子正月二十日申時。上御誠正閣。軍士房承旨入侍時。左副承旨朴祐源。假注書趙興鎭。編修官金匡國。記事官金載瓚。以次進伏訖。上命書傳敎曰。此事每欲下敎而未果。新創月覲門。從此路展拜者。一則取便近。一則省儀衛。一則除經費。便近則固然矣。儀衛之際。或多張大處。如寶馬等不緊待令。一竝勿爲磨鍊。又以經費言之。各樣擧行。一依便殿殿座例擧行。仍爲定式事。戶兵曹知悉。書訖。上曰。此傳敎。勿出朝報。仍命退。諸臣以次退出。
정조 4년
庚子正月二十日初更。上御書香閣。禮房承旨入侍時。右承旨徐有防。假注書沈達漢。編修官金匡國。記事官金載瓚。以次進伏訖。上命書傳敎曰。明日承史。來待宜春門外。香祝以月覲門奉詣事。分付。又書傳敎曰。經筵取稟。自明日入之。又書傳敎曰。未下直閫帥。不多日內辭朝。傳敎書後。先命賤臣頒布。賤臣未及頒布。退伏戶外。上曰。俄者傳命注書尙在乎。有防曰。假注書沈達漢。旣以傳命出去。而不爲傳命。仍留戶外者。雖緣生疎。極涉怪駭。從重推考。何如。上曰。以生疎之致。雖不處分。後弊則大關。依爲之。近來堂后假官。多不擇人。擬望注書。從重推考。出擧條上命退。諸臣以次退出。
정조 4년
行都承旨李鎭衡坐。左承旨蔡弘履坐。右承旨徐有防坐。左副承旨朴祐源坐。右副承旨任希簡坐直。同副承旨柳焵坐直。注書二員未差。假注書趙興鎭仕沈達漢仕直。事變假注書李彦祜仕。
정조 4년
大駕詣景慕宮。入齋室後。政院玉堂藥房口傳問安。答曰。知道。展拜罷後。政院玉堂藥房口傳問安。答曰。知道。酌獻禮罷後。政院玉堂藥房朝廷二品以上六曹堂上兩司長官口傳問安。答曰。知道。還宮後。政院玉堂藥房口傳問安。答曰。知道。
정조 4년
徐有防啓曰。明日常參經筵。取稟。傳曰。晝講夕講爲之。
정조 4년
任希簡啓曰。大司憲李義翊牌招不進。執義兪彦鏶。掌令金鍾厚在外。掌令李度默。持平朴天行趙鼎鎭牌招不進。今日以監察茶時之意。敢啓。傳曰。知道。
정조 4년
徐有防啓曰。莫莫祭享。時刻已過。而諸執事冠履初不待令。事未前有。萬萬駭然。當該工曹堂上。從重推考。當該郞廳。本院請推之外。無他可施之罰。何以爲之。敢稟。傳曰。堂上罷職。郞廳先罷後拿。
정조 4년
傳于朴祐源曰。諸司預備。
정조 4년
柳焵啓曰。禮曹參議趙尙鎭。除拜後過三日不爲出肅。依定式推考警責。仍卽牌招察任。何如。傳曰。允。
정조 4년
傳于朴祐源曰。陵幸當前。豈可如此。京畿監司。其令卽爲入侍。
정조 4년
朴祐源啓曰。兵曹判書具允鈺。京畿監司鄭好仁。依下敎來待矣。傳曰。入侍。
정조 4년
傳于李鎭衡曰。政官牌招開政。
정조 4년
李鎭衡啓曰。吏曹判書李重祜。參議金夏材。牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書更爲牌招。何如。傳曰。允。判書之近日政牌。輒事違傲。無情勢而如此。萬萬寒心。今番則申飭參政。
정조 4년
有政。吏批。判書李重祜進。參判未差。參議金夏材牌不進。左副承旨朴祐源進。以兪彦鎬爲吏曹參判。金履禧爲副修撰。鄭尙淳爲右參贊。宋煥喆爲兵曹參議。具允明爲判義禁。權噵爲典牲提調。李尙遇爲工曹佐郞。魚史弼爲直講。徐有悌爲社稷令。朴仁榮爲司僕主簿。趙思殷爲掌樂主簿。方處坤爲長興主簿。李永穆爲典籍。李斗源爲永禧殿參奉。李尙琦爲長寧殿參奉。黃仁熙爲徽陵參奉。金泰朝爲崇靈殿參奉。田日復爲兼律學敎授。趙時萬爲尙州牧使。兼春秋單李𤧣趙彦泰爲崇靈殿參奉。奉常直長宋相殷。軍器直長柳炯。副奉事楊春得。參奉韓德亮單付。西溪君熠年七十崇憲。今加嘉德。將仕郞李慶遇年七十。今超通政。侍從臣前正言李羽逵父。已上依法典加資事承傳。以李東遇爲三陟府使。李溵爲摠裁官。
정조 4년
兵批。兼判書具允鈺進。參判趙時俊病。參議宋煥喆在外未肅拜。參知南柱老入直進。右副承旨任希簡進。以具明謙爲副摠管。柳爲宣傳官。林永老爲忠壯將。同仁權管金最煥。副護軍趙圭鎭。副司直李文源鄭元始單付。
정조 4년
徐有防。以禮曹言啓曰。諸陵春展謁。今日取稟事。命下矣。今春各陵展謁。定於何陵。而擇日於何間乎。敢稟。傳曰。今年卽庚子歲也。先大王每以是歲事。追慕興愴。丁寧玉音。小子怳若承聆。春謁固當行於明陵。仰述未遂之聖意。而日期亦不可踰來初。此則往在伊時。有欲行未行之擧故耳。春展謁。以明陵爲之。擇日初三四日初七八日。皆是當行之日。而此數日或値國忌。餘日中雖平吉日。擇入。可也。制畢後。禮當先謁永陵。而尙稽至此者。固切悚歎。昨秋纔經遠陵之行。畿民之弊。不可不顧。是以未果。然則遠代陵寢展謁。自有差殊。今番只行當陵。展謁及祭享。雖局內諸陵展拜。亦勿磨鍊事。竝爲知悉。
정조 4년
領議政金尙喆箚曰。伏以。屬當今日。聖慕如新。禮擧奠酌。孝思克伸。臣旣管提擧。且兼藥院。曷敢不竭蹶陪扈。第臣病狀。以其膈氣升降之故。聰聽亦隨以加減矣。旣伏承調理之敎。非不極意治療。而或朝劇夕歇。或昨進今退。終未能豁然如常。苟使臣稍得蘇醒。如可以强策。何敢爲一日息偃之計。而緣臣引入。致令鼎席久曠。私心惶悶。如添一疾。玆不得不短箚自列。伏乞聖明。亟治臣廢禮虧分之罪。以肅頹綱。不勝幸甚。至於扈衛大將。不可仍帶之意。屢煩筵達。而尙未蒙處分。尤豈不萬萬悚鬱。亦願體諒。以重宿衛焉。取進止。答曰。省箚具悉卿懇。予又當今日。慟霣悲號。殆難支吾也。知卿美𧏮。尙未夬祛。方切慮慮。又審卿箚。重爲卿悶念。未赴陪班。安容辭爲。惟冀卿之益加愼攝。亟臻勿藥。至於扈衛大將之任。旣係定式之事。有難强之。思欲變通。卿須安心焉。仍傳曰。此批答。遣史官傳諭于領議政。仍遣御醫。相當藥物齎傳。看病以來。
정조 4년
禮曹參議趙尙鎭疏曰。伏以。臣向來所遭人言。豈宜抗顔周行。而寺正恩除。忽下意外。璿譜事急。往役義重。飭敎至再。分義是懼。臣不得拚棄道理。冒沒供仕。竣事之後。引義丐遞。以爲自靖之計。不意陞資之命。遽及罔功之身。未幾而又有此春曹除旨。臣誠惝怳驚惑。莫知所以自措。噫。以臣踪地。雖係該司漫職夤緣事會。副急出脚。尙切靦顔。迺者緋玉新榮。又復仍此而得之。臣若徒感恩寵。揚揚冒進。則是以一時之暫膺。反媒今日之特資。私心慙恧。已無可言。而公議嗤點。尤當如何。除命之下。屢日縮伏。致勤天牌。廉防至重。終難放倒。情勢益蹙。無望轉動。玆敢隨詣闕外。略陳目下必辭之義。兼附向日未暴之情。以冀聖明之垂察焉。噫。節惠之擧。何等盛典。議定之際。在所審愼。而顧臣愚淺。適會承乏。猥當諡坐。畢竟僨誤。自知難免。彼若以議諡不審。爲之相規。則臣固不辭。而第其國是不嚴。藉重聖敎等語。遣辭深緊。有非尋常論警之比。臣實駭惑。繼以自恧也。至於私嫌云云之說。臣與李晩成家。有世所共知之嫌。而本事攙入諡狀中。臣之不當與議其諡。事勢固也。堂疏未詳委折。乃以此爲臣之罪。嗚呼。人情。不甚相遠。使彼易臣之地。則抑將何以處之耶。臣於伊時。未及疏暴。遽蒙恩遞。今於時月之稍久。不欲復事較辨。而情地恧蹙。終難自安。官職去就。非所可論。伏乞聖慈。察臣難冒之端。收臣新授之資。仍治逋慢之罪。以謝人言。以安私分。千萬幸甚。臣無任屛營祈懇之至。謹昧死以聞。答曰。省疏具悉。爾其勿辭。從速察職。
정조 4년
庚子正月二十一日卯時。上詣景慕宮。擧動入侍時。行都承旨李鎭衡。左承旨蔡弘履。右承旨徐有防。左副承旨朴祐源。右副承旨任希簡。同副承旨柳焵。假注書趙興鎭沈達漢。編修官金匡國。記事官金載瓚。以次陪從。上具翼善冠袞龍袍。乘輿出宜春門。由月覲門。至日瞻門。上曰。此與闕內擧動無異。假通禮勿爲磨鍊。以實通禮爲之事。分付。駕前下敎仍詣大次。上曰。時刻已屆。祭班已備否。有防曰。莫重祭享。以諸執事冠履之不爲待令。至於正時已過。祭班未成之境者。事未前有。極爲駭然。工曹堂郞。俄已請罪。而禮曹亦難免不早申飭之責。當該堂上。從重推考。職在祭監。若能先期整齊。則豈有如此慢忽之弊。當該押班監察。不可無飭。一體從重推考。何如。上曰。依爲之。工房承旨亦爲推考。可也。出擧條酌獻禮罷後。上曰。京畿監司還宮後來待。出傳敎上具翼善冠袞龍袍。以出乘輿。上曰。畿伯入侍。兵曹判書同爲入侍事。駕前下敎還宮時。出日瞻門。由月覲門入宜春門後。上曰。侍臣陪從。至翠微門外。退去事。分付。上還內後。諸臣以次退出。
정조 4년
庚子正月二十一日未時。上御誠正閣。兵曹判書京畿監司同爲入侍時。兵曹判書具允鈺。京畿監司鄭好仁。左副承旨朴祐源。假注書沈達漢。編修官金匡國。記事官權應奎。諸臣以次進伏訖。上曰。政官牌去來申飭。出傳敎上命書傳敎曰。登極後。以春秋遍謁諸陵然後。每年只行秋展謁一度。卽列朝已行之例也。然春展謁。每値東作之時。曾在先朝初年。或行於正月晦二月初者。聖意可以仰認。今番若待二月朔日取稟。則行期必至旬望間。其令今日。取稟。上命京畿監司進前。下敎曰。氷路如此。若自今治道。則日氣漸至和煖之後。必有消瀜作泥之慮。前者虛費功役。而將未免更加修治之弊。治道姑勿爲之。稍待氷消後治之。橋梁亦勿張大。可也。又命書傳敎曰。今番春謁。不但應行。又是不可踰此日期之意也。然只行單陵展謁。意在必祛民弊。畿伯旣承筵敎。當依此爲之。而動駕亦當斟酌發行。植炬等節。切勿待令。天氣尙寒。道路臨時。略略修治。凡係擾民之事。道伯各別嚴察。無至襲謬之弊。今則便成前例。用民力處。以儲置米。分付。上曰。每當陵幸之時。驛馬自遠地來役。亦關大弊。今番擧動。則遠地驛馬置之。可也。具允鈺啓曰。攔後馬兵。已有定式。今番亦依此爲之乎。上曰。依爲之。上命退。諸臣以次退出。
정조 4년
行都承旨李鎭衡式暇。左承旨蔡弘履式暇。右承旨徐有防坐。左副承旨朴祐源坐直。右副承旨任希簡坐。同副承旨柳焵坐直。注書二員未差。假注書趙興鎭仕直一員未落點。事變假注書李彦祜仕。
정조 4년
上在昌德宮。停常參。只晝講夕講。
정조 4년
徐有防啓曰。明日常參經筵。取稟。傳曰。只晝講。
정조 4년
傳于徐有防曰。右承旨入侍。
정조 4년
朴祐源啓曰。合辭方張之時。兩司無詣臺之員。事甚未安。除在外外。呈告人員。倂卽牌招。何如。傳曰。允。
정조 4년
以司諫沈命德。正言李亮載。掌令李度默。持平朴天行趙鼎鎭牌不進罷職傳旨。傳于朴祐源曰。有何情勢。日事違牌乎。倂只推。卽爲牌招。備員後。使之傳啓。
정조 4년
以掌令李度默。正言李亮載牌不進罷職傳旨。傳于柳焵曰。只推。
정조 4년
備忘記。今下弓矢。訓戎僉使金纘勳。從浦萬戶禹拓夏處。給送。
정조 4년
吏曹口傳政事。以洪益弼爲尙州牧使。
정조 4년
傳于柳焵曰。軍士房承旨入侍。
정조 4년
醫官金光顯書啓。奉朝賀洪國榮病症看審。則脈度與痰嗽。比昨一樣。所服湯藥。限十貼連用之意。言于主家。而主家以爲。今則諸症頗減。而所餘咳嗽。日寒稍解。自可差愈。王人久留。心甚不安。今日撤去。以安病心云。臣不得已罷歸之意。竝以詮次。啓達。傳曰。姑爲仍留。着實看病。
정조 4년
徐有防。以吏曹言啓曰。新除授海南縣監李潤禧戶奴呈狀內。奴矣上典。忽得毒感。諸般症樣。俱係危惡。時月之內。萬無蠢動遠赴之望云。身病旣如是危重。則不可等待其差歇。依例罷黜。何如。傳曰。雖未知病狀之如何。而特敎擇差之下。苟非死病。則焉敢規避不往乎。設有實病。遽然草記。殆涉曲循。此草記勿施。
정조 4년
又以吏曹言啓曰。宗簿寺主簿兪任柱呈狀內。身病甚重。勢難察任云。依例改差。何如。傳曰。允。
정조 4년
又以禮曹言啓曰。各陵春展謁取稟草記。以明陵爲之。擇日初三四日初七八日。皆是當行之日。而此數日或値國忌。就餘日中。雖平吉日。擇入事。命下矣。明陵展謁吉日。卽令日官推擇。則來二月初一日國忌正日。初二日初三日俱吉。初四日平吉。初五日拘忌。初六日國忌齋戒。初七日國忌正日。初八日初九日拘忌。初十日爲吉云。以何日定行乎。敢稟。傳曰。以初三日爲之。
정조 4년
朴祐源。以兵曹言啓曰。來二月初三日明陵行幸時。問安各差備入把本曹驛馬及京畿洪忠江原三道驛馬八十五匹補把之數。依戊戌八月行幸時啓下磨鍊數參量。別單書入。而各道監營定差使員。今月二十九日京中逢點之意。發關知委。而司僕寺添補京畿驛馬。則一從本寺啓下數。直爲入把之意。分付。何如。傳曰。允。
정조 4년
又以兵曹言啓曰。來二月初三日。明陵展謁事。命下矣。以何營軍兵隨駕。何營軍兵留陣。而禁軍馬步軍。幾番幾哨磨鍊乎。敢稟。傳曰。以訓鍊都監禁衛營軍兵隨駕。而昨年遠陵。貽弊不少。宜有節省之道。訓局則馬兵三哨。步軍八哨。禁營則步軍五哨。騎士三番磨鍊。禁軍則三番隨駕。挾輦軍四百名別作隊。馬兵一哨。亦依上年例磨鍊。
정조 4년
又以訓鍊都監言啓曰。本局把摠金致晙。哨官鄭宅柱。身病甚重。勢難察任。竝改差。何如。傳曰。允。
정조 4년
三司合啓。大司憲李義翊。大司諫趙英鎭。司諫沈命德。副應敎趙時偉。持平朴天行趙鼎鎭。校理李儒慶姜忱。副校理嚴思晩。修撰徐有成權以綱。副修撰李命勳柳孟養啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府拿鞫嚴問。快正王法。請黑山島圍籬罪人龜柱。亟加嚴鞫。快正王法。答曰。不允。措辭見上
정조 4년
大司憲李義翊。大司諫趙英鎭。司諫沈命德。持平朴天行趙鼎鎭啓曰。請濟州牧移配罪人敬彬。亟令王府更爲設鞫得情。請彦衡養遂獻遂。竝令王府設鞫嚴問。請還寢會遂絶島定配之命。仍令王府設鞫得情。請還寢李觀源定配之命。更令王府設鞫得情。請遲晩後物故罪人啓能。亟施孥籍之典。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。措辭見上答曰。不允。
정조 4년
持平朴天行趙鼎鎭啓曰。請大靜縣爲奴罪人金壽賢。依律處斷。請興海縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府設鞫嚴問。請三水府定配罪人洪達洙。亟令王府更加嚴鞫。依律處斷。請大靜縣定配罪人聖中。亟令王府設鞫嚴問。期於得情。快正王法。請削版罪人有臣宗甲義駿。竝令王府設鞫嚴問。依律處斷。請楸子島定配罪人趙嵎。亟寢酌處之命。仍令王府設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府更加嚴鞫。期於得情。請慶源府定配罪人鳴遠。依律處斷。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一沈德成。罪人申世輝蔡伯周盧聖翊。仍令王府更加嚴鞫。期於得情。請李璟韓後良金默行兪纘柱金奎五。竝令王府設鞫嚴問。究覈得情。請江界府殺獄罪人居士式連。亟收減死之命。依律處斷。措辭見上答曰。不允。金載順事。洪達洙趙濟泰等事。趙嵎事。鳴遠事。李璟等事。式連事。亟停勿煩。
정조 4년
司諫沈命德啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍金重得。快令王府設鞫得情。快正王法。請海南縣定配罪人李弘濟。亟令王府設鞫嚴問。請南海縣竄配罪人金載順。亟令王府設鞫嚴問。請大靜縣定配罪人聖中。放逐罪人有臣宗甲義駿等。竝令王府設鞫嚴問。期於得情。快正王法。請海美縣定配罪人申光復。更令王府嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬爀。更令王府嚴鞫得情。快正王法。請定配罪人具翼遠。亟寢酌處之命。仍令王府嚴鞫得情。快施當律。請減死安置罪人大燮。亟寢酌處之命。仍令王府設鞫得情。快正王法。請減死罪人弼海。亟寢酌處之命。仍令王府設鞫得情。快正王法。請遠竄罪人安兼濟李宅鎭。亟命王府竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請漆原縣定配罪人志遜。更令王府設鞫嚴問。期於得情。請減死定配罪人德秀。亟令王府更加嚴鞫。快正王法。請削黜罪人鄭履煥。絶島安置。請淸川君金鍾正。亟命刊去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重償命之典。請定配罪人權翊。亟令王府嚴加刑訊。遠地定配。請鎭海縣定配罪人埏。亟令王府拿鞫得情。仍施當律。其應坐支屬。不可遠地散配而止。亦竝施絶島散配之典。請順海。亟令王府刻期發捕。嚴鞫得情。請李璟金默行兪纘柱韓後良金奎五等。亟令王府嚴鞫得情。快伸王章。請申大年。亟施屛裔之典。請定配罪人元榦。亟寢酌處之命。更令王府嚴鞫得情。依律處斷。請亟寢鎭寬大春酌處之命。更加嚴鞫得情。請鄭致達妻使喚奴婢。竝令該府一一査出。遠地散配。請前府使任聖周。亟施邊遠定配之典。請逆賊尙魯。亟施孥戮之典。措辭見上答曰。不允。金載順事。志遜事。鄭履煥事。黃師憲事。埏事。李璟等事。任聖周事。亟停勿煩。鄭遠達等事。金鍾正事。申大年事。鄭致達妻使喚奴婢事。依啓。至於權翊事。臺啓自初全失照檢者。所犯不過微責。而所勘卽亦遠配。則臺請又曰遠配云云。太欠商量之甚也。靳持徒涉支離。依啓。又如順海事。逃躱之後。旣命譏詗。則臺啓又請發捕。可謂將無同也。其允其否。元無係關。亦爲依啓。
정조 4년
庚子正月二十二日辰時。上御琴書室。右承旨入侍時。右承旨徐有防。假注書沈達漢。編修官金匡國。記事官權應奎。諸臣以次進伏訖。上命書傳敎曰。陵幸相値景慕宮春享大祭親行日字。以旬望間。更爲擇入。又命書傳敎曰。昨日政除拜守令。亦令不多日內辭朝。上命退。諸臣以次退出。
정조 4년
庚子正月二十二日辰時。上御誠正閣。晝講入侍時。特進官李在簡。同知事鄭民始。參贊官任希簡。侍讀官嚴思晩。檢討官權以綱。假注書沈達漢。編修官金匡國。記事官權應奎。宗臣凝善君爔。武臣副護軍李筞。諸臣以次進伏訖。上讀前受音訖。命儒臣讀。思晩讀。自孔子欲見陽貨。至前言戲耳。上讀新受音訖。命儒臣陳文義。思晩曰。聖人經權之得宜。此章可以見之。而下文答陽貨之語。溫和中帶嚴正底意。聖人語默之自合規矩。亦可以知矣。性相近也。習相遠也云者。可見習之之工於人大矣。今日行一善。明日行一善。以善習之。則始頭固難下工。而漸到熟處。自至於快活。此是積累之工。敢以積累二字仰勉矣。以綱曰。陽貨雖是暴戾之人。以言語間發端者觀之。有曰可謂仁乎。又曰可謂知乎。其所說去者。不甚悖違於理。此可見聖人之盛德至善。有以感動人心也。人君苟能宣布德化。有足以服人之心而浹人之肌。則雖有暴惡乖戾之類。孰不觀感而漸化乎。伏願體念焉。性相近習相遠。卽謂氣質之性。非言性之本也。人性不甚相遠。惟在習之之如何。人不能自習。亦惟在於敎導之方。決之東則東。決之西則西。習善習惡。惟上所導。伏願聖上。留念於導率之化。因其性而利導之焉。上曰。聖人事爲。莫不正大光明。欲不見陽貨。而時其亡往拜之者。是何意也。思晩曰。聖人無可無不可。大夫歸幣。往拜。禮也。而於其在家時往拜。則不足以答陽貨時孔子無歸豚之意。亦聖人以直報之意也。上曰。一身有一身之禮樂。一家有一家之禮樂。至於天下。有天下之禮樂。子游以絃歌治武城。實是孔門禮樂敎人之意。而夫子莞爾於絃歌之聲者。隱若有調戲之意。何也。思晩曰。子游親灸聖人。故武城如斗之邑。能做禮樂之治。聖人之莞爾者。所以喜之也。今我殿下。按東方數千里之地。何遽不能做禮樂之治耶。方當禮壞樂崩之時。雖不得制禮作樂。心中自有做禮樂之要。易曰。禮者。履也。若加眞知實踐之工。則可以心和氣和而得禮樂之實矣。於此章之旨。則以此體驗。好矣。上曰。特進官參贊官。亦各言文義。在簡曰。儒臣已陳。無他可達者矣。然惟以日月邁矣。歲不我與爲憂。深念大禹惜寸陰之工。民始曰。君子學道則愛人。小人學道則易使。道不在他。在於禮樂。禮樂之本。在心。伏願留意於禮樂之本焉。上曰。好矣。希簡曰。臣別無文義可陳者矣。上命經筵先退。儒臣退出後。尙州牧使仍任前職。其代。口傳差出事。榻前下敎尙州牧使趙時萬。仍任前職事。榻前定奪上命退。諸臣以次退出。
정조 4년
庚子正月二十二日午時。上御誠正閣。夕講入侍時。特進官李在簡。同知事鄭民始。侍讀官嚴思晩。檢討官權以綱。參贊官柳焵。假注書沈達漢。編修官金匡國。記事官權應奎。諸臣以次進伏訖。上讀前受音訖。命儒臣讀。思晩讀。自公山弗擾。至焉能繫而不食。上讀新受音訖。上命。儒臣陳文義。思晩曰。子路不悅。可見剛直氣象。聖人豈有一毫未盡處。而意有所如何。則輒不悅。而欲論正者。此是子路之長處。今日朝廷。亦豈無剛直之人乎。深推此章之旨。優容剛直之人。好矣。以綱曰。恭寬信敏惠。在學者卽爲仁之本。在人君卽爲治之本。苟能行此五者。則心存理得。無適不然。而如或有間斷虧闕之時。則五者之工。無所施矣。伏願以誠字。爲五者之本焉。上曰。知經筵。亦言文義也。民始曰。恭寬敏惠。以信爲主。如五行之有土。行於四者之中。恭寬敏惠。無信則不立。此五字。可以一言而蔽之曰信矣。在簡曰。上下番已盡達。別無可陳者矣。焵曰。臣亦無他可達者矣。上命經筵先退。仍命他承旨入侍。而禮房承旨入侍事。命賤臣傳命。賤臣出閤外。只傳他承旨入侍之命。左副承旨朴祐源。以他承旨入侍。禮房不爲入侍。焵啓曰。莫重傳命。固當審愼。而承旨入侍下敎。誤爲出傳。事極疎率。不可無飭。當該注書。推考。何如。上曰。依爲之。上曰。觀東萊府使狀啓。則乃玉浦倭事也。誠有未可知者矣。民始曰。留館之倭。自有主管者。而出浦之倭。未有句管者。故或虛張名數。故有此啓矣。上命經筵先退。上曰。禮曹以大報壇神榻蓋覆袱等物。破傷改備事。啓聞矣。卽爲修補之意。分付各該司。可也。上命退。諸臣以次退出。
정조 4년
庚子正月二十二日酉時。上御誠正閣。軍士房承旨入侍時。左副承旨朴祐源。事變假注書李彦祜。編修官金匡國。記注官權應奎。以次進伏訖。命讀乙酉日記。上曰。上注書趙興鎭。催促入來。上命退。諸臣以次退出。
정조 4년
行都承旨李鎭衡坐。左承旨蔡弘履式假。右承旨徐有防式假。左副承旨朴祐源坐。右副承旨金尙集坐直。同副承旨南柱老坐直。注書二員未差。假注書趙興鎭仕直一員未落點。事變假注書李彦祜仕。
정조 4년
徐有防啓曰。明日常參經筵。取稟。傳曰。停。
정조 4년
以放逐罪人鄭遠達。島配罪人閔百奮。亟收放釋之命傳旨。傳于朴祐源曰。許久相持。徒涉支離。雖允臺啓。而聞已蒙放還歸云。且臺啓不過還寢而已。則到今還發配所。殊無意義。今則執法之論。從輕之意。可期兩伸。此傳旨勿施。
정조 4년
以定配罪人權翊傳旨。傳于朴祐源曰。嚴加別訊四字。抹去以下。
정조 4년
以大司諫趙英鎭。司諫沈命德。正言李亮載。掌令李度默。持平朴天行趙鼎鎭牌不進罷職傳旨。傳于朴祐源曰。只推。與大司憲更爲牌招。
정조 4년
傳于朴祐源曰。戶曹判書。晝講同爲入侍。
정조 4년
以正言李亮載牌不進罷職傳旨。傳于徐有防曰。只推。
정조 4년
傳于南柱老曰。騎馬一匹立之。
정조 4년
承旨前望單子入之。金尙集南柱老落點。
정조 4년
傳于朴祐源曰。新除授承旨。待下批牌招入直。
정조 4년
吏曹口傳政事。以南玄老爲兵曹參議。李在學爲參知。
정조 4년
傳于南柱老曰。坐直承旨入侍。
정조 4년
沈達漢拿處。代以申大龜爲假注書。
정조 4년
申大龜在外。代以鄭𣲚爲假注書。
정조 4년
鄭𣲚在外。代以李顯道爲假注書。
정조 4년
蔡弘履。以兵曹言啓曰。武臣賓廳講書前後被抄人。或外任遷轉。或有頉。應講之員甚少。武臣中可合人。依例加抄。別單書入之意。敢啓。傳曰。知道。
정조 4년
又以兵曹言啓曰。新差下楸仇非管管孫澤老。老母今年七十七歲。法不當遠離赴任。呈狀乞遞。邊將之親年七十五歲以上者。許遞其任。已有定式。依法例改差。何如。傳曰。允。
정조 4년
又以兵曹言啓曰。五衛將李長燮。以風病在鄕。轉側須人。末由上來。呈狀乞遞。實病如此。則宿衛輪番之任。不可虛曠。今姑改差。何如。傳曰。允。
정조 4년
朴祐源。以義禁府言啓曰。因臺啓。金鍾正姑先刊去爵秩。放逐鄕里事。承傳啓下矣。金鍾正。依承傳。卽爲放逐鄕里之意。敢啓。傳曰。知道。
정조 4년
又以義禁府言啓曰。因臺啓。權翊遠地定配事。承傳啓下矣。權翊。全羅道興陽縣定配。而以承傳內辭意。具罪目。自黃海道豊川府配所執捉。仍令押送。何如。傳曰。允。
정조 4년
吏曹判書李重祜疏曰。伏以臣。向者冒陳衷懇。顒俟鞶禠。及奉批旨。雖未獲遂所圖。幸蒙恩暇。得以將息賤疾。臣於病伏涔涔之中。以首頓地。且惶且感。日昨政牌儼臨。飭敎截嚴。臣於是無計逃遁。他不暇顧。扶舁病軀。冒沒赴政。而神昏氣短。僅僅了當。此實傍觀諸人之所共悶之者也。政席罷歸之後。渾身灑浙。宿病添劇。落席㱡㱡。不省四到。以此病狀。實無束帶供仕之望。且臣病情之外。有不可冒據者。夫前望備擬之法。一遵前望次序。毋或踰越。而日前亞銓之擬入也。臨政忙遽。不能周思。前望之時在外任者。不爲啓請同擬。退而思之。大違政例。臣之觸事顚錯。於是乎益著矣。此與尋常注擬有異。僚堂差出之際。有此做錯。如是而尙何可爲抗顔仍冒之計哉。以情以病。官職去就。非所可論。玆敢露章首實。兼申疾痛之呼。伏乞聖慈。天地父母。俯賜矜諒。亟命鐫遞。仍降郵罰。以嚴銓法。以安私分。千萬幸甚。答曰。省疏具悉。不過一時做錯。卿其勿辭行公。
정조 4년
庚子正月二十三日二更。上御誠正閣。坐直承旨入侍時。同副承旨南柱老。假注書趙興鎭。編修官金匡國。記事官權應奎。以次進伏訖。上曰。俄下落點注書。誰也。柱老曰。鄭彦暹之姪云矣。上曰。在京云乎。柱老曰。家在城外。而聞近往咸昌地云矣。上曰。然則注書出去。注望斯速更擬以入。仍命書吏判疏批。又命書傳敎曰。承文參下在京者。雖曰甚少。一日之內。屢次在外。改望殊爲未安。假注書趙興鎭。從重推考。此後嚴飭。仍命退。諸臣以次退出。
정조 4년
行都承旨李鎭衡坐。左承旨蔡弘履坐。右承旨徐有防坐直。左副承旨朴祐源坐。右副承旨金尙集坐。同副承旨南柱老坐直。注書二員未差。假注書趙興鎭仕直趙衍德病。事變假注書李彦祜仕。
정조 4년
南柱老。以都摠府言啓曰。今日入直內三廳。武兼禁軍及軍兵等。中日習射。請出標信。傳曰。知道。
정조 4년
傳于朴祐源曰。全羅兵使入侍。
정조 4년
朴祐源啓曰。持平朴天行。詣臺之後。因正言李亮載疏。謂有情勢。不爲傳啓。直爲去去矣。合辭方張之時。憲府無詣臺之員。除在外外。竝告人員。竝卽牌招。何如。傳曰。允。
정조 4년
傳于南柱老曰。明日次對。退定於再明日。
정조 4년
以假注書望單子。傳于徐有防曰。非汰去者。無注書乎。更爲擬入。飭敎之下。誠極駭然捧納承旨。從重推考。
정조 4년
李顯道在外。代以趙衍德爲假注書。
정조 4년
徐有防。以禮曹言啓曰。大報壇祭享。每年三月上旬內。擇日擧行事。曾已定奪矣。吉日令日官推擇。則來三月初六日爲吉云。以此日定行。而初雖以親祭磨鍊。亦多有攝行之例。今番則何以爲之乎。敢稟。傳曰。當躬行矣。
정조 4년
南柱老。以兵曹言啓曰。文臣兼宣傳官李昌漢。所患痰病。近尤添劇。時月之內。差復無期。累度呈狀乞遞。侍衛之職。不可一向虛帶。今姑改差。何如。傳曰。允。
정조 4년
徐有防。以宗親府郞廳。以有司堂上意啓曰。今此明陵幸行時。宗臣十二員。以每品例爲隨駕。而摠管及老病罷散在喪人員外。只是六員。以此數依前隨駕之意。敢啓。傳曰。知道。
정조 4년
朴祐源。以刑曹言啓曰。因司諫沈命德啓辭。鄭妻使喚奴婢。竝令該府査出。遠地散配事。命下矣。依傳敎。鄭妻使喚奴婢等。令漢城府考出帳籍。亦令各該府一一査出。修成冊報來後定配所。卽爲發配之意。敢啓。傳曰。允。臺啓卽伸公議也。年前已盡査處。別無更配之人。此草記姑令置之。
정조 4년
大司憲李義翊啓曰。臣於見職。夫豈有堪承之望。而冒沒行公。慙愧靡容。卽伏聞正言李亮載。以徐命膺停啓事。至請持平朴天行刊削之典。臣於停啓之時。與天行相議。有所停當。雖於伊日。臣以長官。不爲詣臺。而停啓之論與天行實無異同。臺言峻發。臣何敢獨自晏然於臺次乎。請命遞斥臣職。答曰。徐命膺事之停啓。臺臣之意。於本事存忌器之嫌。於大臣開進身之路而然也。設令原啓。語甚眞切。果是發自何人。出自何處乎。予則認以連啓爲阿諛。而停啓謂非巽軟也。勿辭。亦勿退待。
정조 4년
大司諫趙英鎭。司諫沈命德。副應敎趙時偉。掌令李度默。持平趙鼎鎭。校理李儒慶姜忱。副校理嚴思晩。修撰權以綱徐有成。副修撰柳孟養李命勳啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府拿鞫嚴問。快正王法。請黑山島圍籬罪人龜柱。亟加嚴鞫。快正王法。措辭見上答三司曰。不允。
정조 4년
大司憲李義翊。大司諫趙英鎭。司諫沈命德。掌令李度默。持平趙鼎鎭啓曰。請濟州牧移配罪人敬彬。亟令王府更爲設鞫得情。請彦衡養遂。竝令王府設鞫嚴問。請還寢會遂絶島定配之命。仍令王府嚴鞫得情。請還寢李觀源定配之命。更令王府設鞫得情。請遲晩後物故罪人啓能。亟施孥籍之典。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。措辭見上答兩司曰。不允。
정조 4년
持平趙鼎鎭啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府設鞫嚴問。請三水府定配罪人洪達洙。亟令王府更加嚴鞫。依律處斷。請大靜縣定配罪人聖中。亟令王府設鞫嚴問。期於得情。快正王法。請削版罪人有臣宗甲義駿。竝令王府設鞫嚴問。依律處斷。請鏡城府定配罪人趙濟泰。海南縣定配罪人李潤成。更令王府設鞫得情。施以當律。請楸子島定配罪人趙嵎。亟寢酌處之命。仍令王府設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府更加嚴鞫。期於得情。請慶源府定配罪人鳴遠。依律處斷。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府更加嚴鞫。期於得情。請李璟韓後良金默行兪纘柱金奎五。竝令王府設鞫嚴問。究覈得情。請江界府殺獄罪人居士式連。亟收減死之命。依律處斷。措辭見上答府曰。不允。金載順事。趙嵎事。鳴遠事。李璟等事。式連事。亟停勿煩。
정조 4년
司諫沈命德啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍金重得。亟命王府設鞫得情。快正王法。請海南縣定配罪人李弘濟。亟令王府設鞫嚴問。請海南縣竄配罪人金載順。亟令王府設鞫嚴問。請大靜縣定配罪人聖中。放逐罪人有臣宗甲義駿等。竝令王府設鞫嚴問。期於得情。快正王法。請海美縣定配罪人申光復。更令王府嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬爀。更令王府嚴鞫得情。快正王法。請定配罪人具翼遠。亟寢酌處之命。仍令王府嚴鞫得情。快施當律。請減死安置罪人大燮。亟寢酌處之命。仍令王府設鞫得情。快正王法。請減死罪人弼海。亟寢酌處之命。仍令王府設鞫得情。快正王法。請遠竄罪人安兼濟李宅鎭。亟命王府竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請漆原縣定配罪人志遜。更令王府設鞫嚴問。期於得情。請減死定配罪人德秀。亟令王府更加嚴鞫。快正王法。請削黜罪人鄭履煥。絶島安置。請鎭海縣定配罪人埏。亟令王府拿鞫得情。仍施當律。其應坐支屬。不可遠地散配而止。亦竝施絶島散配之典。請李璟金默行兪纘柱韓後良金奎五等。亟令王府嚴鞫得情。快伸王章。請定配罪人元榦。亟寢酌處之命。更令王府嚴鞫得情。依律處斷。請亟寢鎭寬大春酌處之命。更加嚴鞫得情。請前府使任聖周。亟施邊遠定配之典。請逆賊尙魯。亟施孥戮之典。措辭見上答院曰。不允。金載順事。張志遜事。鄭履煥事。黃師憲事。埏事。李璟等事。任聖周事。亟停勿煩。
정조 4년
領府事徐命善箚曰。伏以。臣之獲解相職今纔矣。保惜恩言寤寐誦。而惟是兼帶諸任。除命相續。每一祗承。魂夢猶驚。蓋本職雖曰閒局。而兼帶莫非緊任。以臣今日踪地。左右兜攬。揚揚周行。則其爲放恣無忌。顧如何哉。方當幸行涓吉之辰。太僕所管。尤重且急。臣於震剝棲遑之餘。雖欲抖擻精神。按例遵行。尙難免於債誤之科。矧以臲卼之跡。悚蹙之心。又何可董飭率屬。指揮而集事乎。噫。前後恩造。與天無極。一分自效之道。惟在乎不擇夷險。隨處陳力。而若其圖報之義。反爲貪戀之歸。上以累聖上愛欲生之德。下以貽身家滿招損之災。則自以爲圖報者。適足以孤負也。臣雖無狀。豈忍恬不知懼。孤負我殿下哉。臣固不敢以目下私義。有所遲徊而然。量力而進。知分而退。乃人臣事君之常經。而不報之報。抑亦卽此乎在。伏乞聖慈。終始哀憐。特遞臣司僕提調之任。俾得以西樞散班。自殫陪扈之誠。千萬懇禱。取進止。答曰。省箚具悉卿懇。箚辭萬萬過中。卿之地處。與具僚自別。分義當嫌疑爲次。況命駕數十里之外。卿如何不念陪扈之重乎。卿其安心勿辭。從速出郊。以爲調習之地。仍傳曰。此批答。遣史官傳諭于領府事。
정조 4년
庚子正月二十四日。兼春秋張顯慶。義禁府。權知承文院副正字李升運。專經文臣殿講時。不爲應講罪。照律笞五十收贖。解見任別敍私罪啓目。傳曰。果如渠供。非臨講期稱在外也。不可混他照律。分揀放送。其時該房承旨之不能詳細區別。致有拿來之擧。從重推考爲良如敎。
정조 4년
義禁府啓目。工曹佐郞申思益。祭享時。諸執事冠履不卽待令罪。傳旨內辭緣。泛稱遲晩。所當請刑是乎矣。依先朝受敎。議處何如。啓。傳曰。依允。
정조 4년
義禁府啓目。承政院假注書沈達漢。臺啓謄書之際。有此無前做錯事。因傳敎拿問。泛稱遲晩。刑推得情何如。啓。傳曰。除刑推議處爲良如敎。
정조 4년
刑曹。罪人崔廷喆。加刑啓目。傳曰。更加嚴刑。期於得情爲良如敎。
정조 4년
刑曹。罪人朴𤩕。加刑啓目。傳曰。更加嚴刑。期於得情爲良如敎。
정조 4년
刑曹。罪人李千奉。加刑啓目。傳曰。更加嚴刑。期於得情爲良如敎。
정조 4년
刑曹。罪人金龍河加刑啓目。傳曰。更加嚴刑。期於得情爲良如敎。
정조 4년
刑曹。罪人金奉鎭。加刑啓目。傳曰。更加嚴刑。期於得情爲良如敎。
정조 4년
庚子正月二十四日巳時。上御誠正閣。全羅兵使入侍時。全羅兵使李漢豐。同副承旨南柱老。假注書趙興鎭。編修官金匡國。記事官鄭東俊。以次進伏訖。上曰。全羅兵使進前。李漢豐進伏。上曰。南閫重地。卿其往欽哉。漢豐曰。臣才識蔑劣。恐負殿下覆毗之德意。只切惶恐矣。上曰。他承旨入侍。出榻敎賤臣承命出。與徐有防進伏。上命讀全羅兵使諭書後。仍命退。諸臣以次退出。
정조 4년
庚子正月二十四日酉時。上御誠正閣。坐直承旨入侍時。右承旨徐有防。假注書趙興鎭。編修官金匡國。記事官鄭東俊。以次進伏訖。上曰。廳注書入來乎。有防曰。未及入來矣。上曰。連爲催促。命讀公事。有防讀奏訖。上曰。他承旨入侍。出榻敎賤臣承命出。與南柱老偕入進伏。上曰。廳注書。門限前。若不入來。則上注書難免其責。禁推傳旨。爾其親書入之。賤臣承命出書。賤臣禁推傳旨入之。上命柱老書傳敎曰。注書輒以非在外。則不卽行公之人差擬。極爲寒心。假注書趙興鎭。爲先從重推考。承旨難免其責。亦爲推考。仍命退。諸臣以次退出。
정조 4년
行都承旨李鎭衡坐直。左承旨蔡弘履坐。右承旨徐有防坐。左副承旨朴祐源坐。右副承旨金尙集坐。同副承旨南柱老坐直。注書二員未差。假注書趙興鎭仕直趙衍德仕。事變假注書李彦祜仕。
정조 4년
徐有防啓曰。卽者藝文館檢閱鄭東浚。以其親病。陳辭徑出。原疏纔以捧入矣。所當直捧禁推傳旨。而此與無端徑出有異。推考警責。何如。傳曰。允。
정조 4년
備忌備。不見卿久矣。非不欲敦召。而聞卿有疾恙。症勢不輕。爲便調理。姑且泯默矣。今則所塡。歲臻疹可。自昨夕予又有微痾。方此服藥將攝。此時予之思卿。卿之戀闕。俱當如何。卿故不承候乎。以卿之叔所遭。卿隨以爲嫌。則噫嘻。四百年關石。以卿之故而不施於卿之叔乎。此箇義理。不待予多言。卿有以講究。如其可强入來起居。宜矣。卿須諒之。仍傳曰。史官傳諭于洪奉朝賀。
정조 4년
事變假注書李彦祜書啓。臣敬奉聖批。馳往傳諭于中部貞善坊水門洞契奉朝賀洪國榮所住處則以爲。臣之情地。病症俱係奄奄。幸蒙天地之恩。偃息京第。隨意調便。有加無減。一直委席。常恐縷息未泯之前。將不得更瞻天日。永作不瞑之恨矣。不意史官儼臨。恩諭誕宣。丁寧懇惻。至以予之思卿。卿之戀闕。俱當如何爲敎。臣奉讀未半。不覺聲淚之交逬。臣雖頑忍不忠。食息之頃。豈忍忘我殿下哉。況伏聞玉候欠和之報。心神飛越。按住不得。直欲進叩天閽。冀覲龍光。而情地漸蹙。變動無路。有臣如此。生不如死。且臣早從大夫之後。粗識君臣之大防。豈敢以臣家之所遭。强以爲嫌。自陷於要君賣叔之科。而見今臺論峻發。處分未下。敢乃束帶揚揚。冒入脩門。則臣身之自壞公法。雖無可論。而其於國綱何哉。私義何哉。左右商量。唯有泣血而已。格外恩敎之下。無以祗承。悠悠天地。此何人斯。伏地凜蹙。不知所云云矣。敢啓。傳曰。知道。
정조 4년
朴祐源啓曰。罪人順海。嚴鞫得情事。臺啓蒙允矣。罪人旣已拿來。設鞫處所。何處爲之乎。敢稟。傳曰。別無深覈之端。從臺啓。意亦有在。況今幸行在近。齋日不遠。此罪人遠地定配。
정조 4년
徐有防啓曰。藥房都提調金尙喆。提調具允鈺。爲承候來待矣。傳曰。入侍。
정조 4년
傳于南柱老曰。右承旨入侍。
정조 4년
備忘記。前中官金性完。給牒敍用。
정조 4년
南柱老啓曰。吏曹判書李重祜牌不進推考傳旨。今方捧入。而開政命下之後。如是違牌。不卽擧行。事甚未安。更卽牌招。何如。傳曰。允。
정조 4년
有政。吏批。行判書李重祜進。參判兪彦鎬在外未肅拜。參議金夏材傳旨未下。左副承旨朴祐源進。以洪樂性爲工曹判書。鄭民始爲戶曹參判。尹坊爲同敦寧。金夢華爲宗簿正。權德容爲司成。韓鼎謩爲濟用判官。沈綏之尹敬喆爲監察。李觀秀爲漢城主簿。徐配修爲宗簿主簿。張彦績爲尙衣別提。李衍祥爲京畿監司。
정조 4년
兵批。兼判書具允鈺進。參判趙時俊病。參議南玄老病。參知李在學入直進。同副承旨南柱老進。以權宜中爲五衛將。李敬一爲文兼。楸仇非權管方德仁。副護軍李慶遇。副司直任希簡柳焵宋煥喆。副司果趙時萬單付。
정조 4년
李鎭衡。以吏批言啓曰。正二品監司。京職兼差事。載在法典矣。新除授京畿監司李衍祥。資級乃是資憲。依例送西後。兼監司下批之意。敢啓。傳曰。知道。
정조 4년
傳于李鎭衡曰。京畿監司。待下批。當日辭朝。
정조 4년
傳于朴祐源曰。都承旨入侍。
정조 4년
朴祐源。以兵曹言啓曰。京畿監司李衍祥。自吏曹送西矣。資級係是正二品。依例知中樞。口傳下批之意。敢啓。傳曰。知道。
정조 4년
又以義禁府言啓曰。罪人順海。遠地定配事。承傳啓下矣。罪人順海。咸鏡道穩城府遠地定配。而以承傳內辭意。具罪目。依例發遣府羅將。押送配所。何如。傳曰。允。
정조 4년
蔡弘履。以戶曹言啓曰。忠州可興倉站船漕運節目。往復本道。別單書入。依此擧行之意。分付。何如。傳曰。允。
정조 4년
大司憲李義翊。大司諫趙英鎭。司諫沈命德。副應敎趙時偉。掌令李度默。持平趙鼎鎭。校理李儒慶姜忱。副校理嚴思晩。修撰權以綱徐有成。副修撰柳孟養李命勳啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。亟令王府拿鞫嚴問。快正王法。請黑山島圍籬罪人龜柱。亟加嚴鞫。快正王法。措辭見上答三司曰。不允。
정조 4년
大司憲李義翊。大司諫趙英鎭。司諫沈命德。掌令李度默。持平趙鼎鎭啓曰。請濟州牧移配罪人敬彬。亟令王府更爲設鞫得情。請彦衡養遂獻遂。竝令王府設鞫嚴問。請還寢會遂絶島定配之命。仍令王府嚴鞫得情。請還寢李觀源定配之命。更令王府設鞫得情。請遲晩後物故罪人啓能。亟施孥籍之典。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。措辭見上答兩司曰。不允。
정조 4년
掌令李度默啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府設鞫得情。快正王法。請削黜罪人金漢耆。亟施竄配之典。請海南縣竄配罪人金載順。亟令王府設鞫嚴問。請三水府定配罪人洪達洙。亟令王府更加嚴鞫。依律處斷。請大靜縣定配罪人聖中。亟令王府設鞫嚴問。期於得情。快正王法。請削版罪人有臣宗甲義駿。竝令王府設鞫嚴問。依律處斷。請鏡城府定配罪人趙濟泰。海南縣定配罪人李潤成。更令王府設鞫得情。施以當律。請楸子島定配罪人趙嵎。亟寢酌處之命。仍令王府設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府更加嚴鞫。期於得情。請慶源府定配罪人鳴遠。依律處斷。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府更加嚴鞫。期於得情。請李璟韓後良金默行兪纘柱金奎五。竝令王府設鞫嚴問。究覈得情。請江界府殺獄罪人居士式連。亟收減死之命。依律處斷。措辭見上答府曰。不允。金載順事。洪達洙事。趙濟泰等事。趙嵎事。鳴遠事。李璟等事。式連事。可以參恕者多端。此不收殺。則壓重之慮。已諭院批。且考罪名。則竝以宜無不知云云之罪也。予等此有駭憤者。均是宜無不知之罪目。而何許等人。年前乍啓旋停。何許等人。至于今齗齗不已乎。又如兩趙事。予一聞之。不覺心酸胸塞。臺臣獨不體念乎。亟停勿煩。
정조 4년
司諫沈命德啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍金重得。亟命王府設鞫得情。快正王法。請海南縣定配罪人李弘濟。亟令王府設鞫嚴問。請海南縣竄配罪人金載順。亟令王府設鞫嚴問。請大靜縣定配罪人聖中。放逐罪人有臣宗甲義駿等。竝令王府設鞫嚴問。期於得情。快正王法。請海美縣定配罪人申光復。更令王府嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬爀。更令王府嚴鞫得情。快正王法。請定配罪人具翼遠。亟寢酌處之命。仍令王府嚴鞫得情。快施當律。請減死安置罪人大燮。亟寢酌處之命。仍令王府設鞫得情。快正王法。請減死罪人弼海。亟寢酌處之命。仍令王府設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請㓒原縣定配罪人志遜。更令王府設鞫嚴問。期於得情。請減死定配罪人德秀。亟令王府更加嚴鞫。快正王法。請削黜罪人鄭履煥絶島安置。請鎭海縣定配罪人埏。亟令王府拿鞫得情。仍施當律。其應坐支屬。不可遠地散配而止。亦竝施絶島散配之典。請李璟金默行兪纘柱韓後良金奎五等。亟令王府嚴鞫得情。快伸王章。請定配罪人元榦。亟寢酌處之命。更令王府嚴鞫得情。依律處斷。請亟寢鎭寬大春酌處之命。更加嚴鞫得情。請前府使任聖周。亟施邊遠定配之典。請逆賊尙魯。亟施孥戮之典。措辭見上答院曰。不允。金載順事。張志遜事。鄭履煥事。埏事。李璟等事。元榦事。鎭寬等事。任聖周事。旣無摸捉之端倪。又無綻露之情跡。經年閱歲。謄傳爲事。因此而反有壓重之嘆。啓中罔赦之諸賊。亦將有希望僥倖之弊。堤防必至蕩然而後已。今日執法之臣。豈非所當深究處乎。亟停勿煩。
정조 4년
檢閱鄭東浚疏曰。伏以臣。纔從筵退。得接家信。臣母素患關格之症。近因日候之不適。兼以外感之交攻。一倍添劇。促臣歸視。臣本無他兄弟。只有臣身。忽聞此報。方寸煎灼。按住不得。忙陳短章。徑出禁扃。伏乞聖慈。特垂俯諒。亟遞臣職。以便救護。仍治臣罪。以肅朝綱。千萬幸甚。答曰。省疏具悉。爾其勿辭。救護母病。
정조 4년
敎京畿監司李鎭衡書。王若曰。嶺臬著保釐之績。熟知練達之才。畿輔重控制之權。爰畀按廉之職。雖推擧可見僉允。而委毗實出予衷。惟卿受知先王。無忝名祖。忠貞世篤。菀有故法家知模。廉約自持。允爲士大夫矜式。超二階於旬日之內。聖簡特隆。躋九卿於一初之時。庭議允叶。置經幄而編國史。效啓沃公正之心。掌邦禮而典冬官。著淸直綜理之譽。歷泮長而正士習。文敎一新。撤棘班而觀民風。游刃再試。眷彼千里畿甸。實是四方要樞。環湖海於西南。襟帶百里。壯關防於表裏。管轄兩都。郡邑星羅。任節制於遠近。衣冠月出。奉灑掃於寢園。嗟我民力之凋殘。蓋緣國役之稠疊。懷保之政方急。此旬宣之責甚難。屬之誰也。玆授卿以京畿觀察使兼兵馬水軍節度使開城府留守江華府留守都察使。卿其祗服寵命。勉殫良圖。懋成績庸。寧負二千石重寄。嚴課黜陟。克鎭三千州雄藩。自餘稟裁。厥有常典。於戲。淸朝重恬靜之士。幾推簡拔之恩。方春急賑貸之謨。須體委畀之意。故玆敎示。想宜知悉。知製敎臣柳孟養製進。
정조 4년
庚子正月二十五日辰時。上御誠正閣。右承旨入侍時。右承旨徐有防。假注書趙衍德。編修官金匡國。記事官鄭東浚。以次進伏訖。上曰。藥房副提調。監煎與否知入。賤臣承命出來復奏曰。湯劑今已盡煎云矣。上曰。都承旨上注書。持湯劑入侍。賤臣承命出來。召李鎭衡趙興鎭吳道炯進前。上曰。此藥淸熱乎。道炯曰。極淸熱之劑矣。仍進御。上曰。升麻二錢。當歸黃連五分。加入製進。上曰。加進一貼。何如。鎭衡曰。此時涼胃之劑。一日連進。似不合宜。上曰。唯。仍命退。諸臣以次退出。
정조 4년
庚子正月二十五日未時。上御誠正閣。藥房三提調入侍時。都提調金尙喆。提調具允鈺。副提調李鎭衡。假注書趙興鎭。編修官金匡國。記事官權應奎。以次進伏訖。尙喆等曰。夜間聖候。若何。上曰。今日則少有差勝之節矣。尙喆等曰。王大妃殿氣候。若何。上曰。一樣矣。尙喆曰。惠慶宮氣候。何如。上曰。一樣矣。尙喆曰。陵幸不遠。而聖候尙未平復。下情不勝悶迫之至矣。上曰。近來則卿之耳聾之症。何如耶。尙喆曰。加減無常。而每當換節之時則尤甚矣。上曰。左相之病。何如耶。尙喆曰。近日則比前稍減云矣。上曰。進御淸胃散一貼煎入。出榻敎上曰。王大妃殿進御人蔘五戔重理中丸一劑。依前製入。出榻敎尙喆曰。陵幸不遠。自多擧行。而京畿監司鄭好仁。非但該道査啓之姑未上來。儒臣旣已請罷。其在廉義。尤難强迫。今姑許遞。道臣待下批卽令到界。何如。上曰。依爲之。出擧條上曰。京畿監司許遞。榻前定奪上曰。政官牌招開政。出榻敎上曰。明日次對停之。出榻敎仍命退。諸臣以次退出。
정조 4년
庚子正月二十五日未時。上御誠正閣。右承旨右副承旨入侍時。右承旨徐有防。右副承旨金尙集。假注書趙衍德。編修官金匡國。記注官權應奎。以次進伏訖。上曰。臺諫入來與否知入。賤臣承命出來復奏曰。臺臣入來云矣。上曰。詣臺人姓名知入。賤臣承命出來復奏曰。司諫沈命德。掌令李度默矣。上曰。上注書入侍。賤臣承命出來。召趙興鎭進伏。上謂興鎭曰。正月傳敎軸。盡爲持來。興鎭承命捧入。上命有防讀洪樂純處分傳敎。李普行處分傳敎。又命讀徐領府事敦諭訖。上曰。近來領相耳聾。似差勝矣。尙集曰。向時此傳敎。宣諭時詳細聽之云矣。上曰。今日之寒。稍勝矣。有防曰。然矣。上謂興鎭曰。今月草記軸。又爲持來。興鎭承命捧入。上命有防讀李命植遞差傳敎陵幸傳敎。上曰。吏曹堂郞牌去來催促。匡國承命出去分付。又命有防讀李義翊避嫌啓。上曰。吏曹牌去來。更爲催促。匡國承命出去復奏曰。吏判承牌。入來云矣。上命尙集讀草記軸訖。又命讀領相疏批。左相疏批。又命讀奉朝賀傳諭訖。有防曰。海南縣監李潤禧。以其六寸李潤成之謫在其縣。有難赴任云矣。上曰。似然矣。上曰。直閣金宇鎭。數日後入來。仍命退。諸臣以次退出。
정조 4년
庚子正月二十五日初更。上御誠正閣。都承旨入侍時。行都承旨李鎭衡。假注書趙興鎭。編修官金匡國。記事官權應奎。以次進伏訖。上曰。近日涼劑連服。故似有腹中不平之氣。姑爲停止。似好矣。上曰。玉堂一員。誰也。鎭衡曰。姜忱矣。上曰。誰之子孫。鎭衡曰。姜世龜之孫也。上曰。昨日傳旨。頒布乎。鎭衡曰。已頒布矣。仍命退。諸臣以次退出。
정조 4년
行都承旨李鎭衡坐。左承旨蔡弘履坐。右承旨徐有防坐直。左副承旨朴祐源坐。右副承旨金尙集坐直。同副承旨南鶴聞坐。注書二員未差。假注書趙興鎭仕趙衍德仕直。事變假注書李彦祜仕。
정조 4년
徐有防啓曰。明日常參經筵。取稟。傳曰。只晝講。兼行次對。
정조 4년
朴祐源啓曰。親納密符。自是前例。而前京畿監司鄭好仁。謂有情勢。使其褊裨替納。依定式。推考警責。何如。傳曰。允。
정조 4년
金尙集啓曰。合辭方張之時。兩司無詣臺之員。事甚未安。除在外疏批未下被論外。呈告人員。竝卽牌招。何如。傳曰。允。
정조 4년
傳于南鶴聞曰。都承旨軍士房承旨入侍。
정조 4년
以吏曹參議金夏材牌不進罷職傳旨。傳于徐有防曰。只推。
정조 4년
傳于金尙集曰。坐直承旨入侍。
정조 4년
徐有防。以弘文館言啓曰。新除授副校理金履禧。時在洪忠道木川地。經筵入番事緊。請斯速乘馹上來事。下諭。依啓。
정조 4년
朴祐源。以司僕寺官員。以提調意啓曰。今此明陵展謁敎是時。追慕峴碌磻峴道路險峻處。依例臨時啓稟。以人夫奉駕之意。敢啓。傳曰。知道。
정조 4년
又以司僕寺官員。以提調意啓曰。今此明陵展謁敎是時。各差備入把馬磨鍊。別單書入。而其中驛馬。則令兵曹依例知委各驛。使之直爲入把。何如。傳曰。允。
정조 4년
又以御營廳言啓曰。本廳來二月三月兩朔。應立右部左司屬洪忠左道五哨軍兵六百七十名。已爲逢點整齊矣。二月初一日。與前司軍兵。替代立番後。舊軍放送之意。敢啓。傳曰。知道。
정조 4년
又以御營廳言啓曰。本廳來四月五月兩朔。應立右部中司屬洪忠左道五哨軍兵。來三月二十五日京中逢點。四月初一日。與左司軍兵。當爲替代立番。趁期調送事。本道監兵使處。依前知會之意。敢啓。傳曰。知道。
정조 4년
又以禁衛營言啓曰。來二月當江原道五哨軍兵逢點實數六百五十二名。已爲點閱整齊。來二月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 4년
又以禁衛營言啓曰。來四月當入番中部後司屬江原道五哨軍兵。來三月二十五日京中逢點。依例準二朔立番之意。本道監司處。預爲知委。何如。傳曰。允。